cy cy ca ceb su cy cy cy cy cy cy cy cy cy cy cy cy es cy cy cy cy de cy cy es cy cy es cy cy cy en de cy en cy cy cy cy cy cy cy cy cy cy tl cy cy cy cy cy cy cy cy de es en cy cy fi en nds en en en
Sefydlwyd Antur Nantlle yn 1991 fel cwmni cyfyngedig ddim i wneud elw, gan grŵp o bobl leol i weithio er lles ardal Dyffryn Nantlle a’r cylch. Nod yr Antur oedd ymgyrraedd at adfywiad economaidd, cymdeithasol ac amgylcheddol yn yr ardal gan roi blaenoriaeth i hyrwyddo menter ymhlith pobl leol a datblygu cyfleodd i greu swyddi. Datblygodd y cwmni ar draws y blynyddoedd ac erbyn heddiw mae’r seiliau yn gadarn iawn.
Drwy ddenu grantiau o ffynonellau megis Cyngor Gwynedd, Awdurdod Datblygu Cymru, Llywodraeth y Cynulliad ac eraill, a hefyd drwy fanteisio ar fenthyciadau Cyllid Cymru, mae’r Antur wedi llwyddo i wneud gwahaniaeth mawr yn Nyffryn Nantlle.
Mae’r Antur yn falch o gyflwyno’r rhestr isod fel arwydd o rhai o lwyddiannau’r cwmni ers ei sefydlu.
Canolfan Fenter Dyffryn Nantlle (1991)
Dyma brosiect cyntaf Antur Nantlle a gyflawnwyd drwy gefnogaeth ariannol gan Gyngor Bwrdeistref Arfon a’r Swyddfa Gymreig i brynu ac addasu hen ddepo’r Cyngor ym Mhenygroes yn unedau busnes bychan.Rhoddodd hyn gyfle i bobl leol gychwyn mewn busnes ar gostau cychwynnol isel. Ynghyd a’r saith uned mae yma hefyd ddwy swyddfa ac iard fechan.
Canolfan Dechnoleg Antur Nantlle (1997)
Ym 1997 bu’r Antur yn flaengar yn sefydlu Canolfan Dechnoleg Antur Nantlle mewn hen adeilad banc Barclays yn Heol y Dŵr, Penygroes. Dyma Ganolfan sydd wedi gwasanaethu trigolion Dyffryn Nantlle a thu hwnt i ddatblygu sgiliau TGCh a digidol a chysylltu Dyffryn Nantlle a’r byd mawr trwy’r wê. Cyfunwyd y llyfrgell leol yn rhan o’r adeilad a thrwy hyn gynnig lleoliad cyfleus a chanolig i bawb. Mae swyddfa Antur Nantlle wedi ei lleoli ar lawr cyntaf y Ganolfan Dechnoleg.
Dyma’r patrwm a ddefnyddiwyd gan Gyngor Gwynedd wrth iddynt baratoi cynllun i sefydlu Canolfannau Dysgu Gydol Oes mewn ardaloedd eraill, ac mae'r Ganolfan yn parhau i gynnal cyrsiau cyfrifiadurol a chynnig cyswllt wi-fi am ddim i'r defnyddwyr er budd trigolion Dyffryn Nantlle.
Siop / Gweithdy (1999)
Roedd gweld ffenest siop ar ôl ffenest siop yn diflannu o strydoedd ein pentrefi yn peri pryder i’r Antur. Yn 1999 daeth cyfle i brynu siop wag yn Stryd yr Wyddfa a diogelu ffenest siop ym Mhenygroes. Dyma gynllun arloesol oedd yn cynnig gweithdy yn y cefn ynghyd a ffenestr siop i werthu cynnyrch y tenant.
Tŷ Iorwerth, Penygroes (2002)
Roedd dau lawr uchaf adeilad banc yr HSBC wedi bod yn wag ers blynyddoedd ac yn dirywio. Gwelodd Antur Nantlle gyfle i ddiwallu rhywfaint o’r gofyn am swyddfeydd yn lleol trwy chwilio am gyllid i brynu’r adeilad gan yr HSBC ac addasu’r ddau lawr uchaf yn saith swyddfa safonol i’w gosod sydd yn cyd-fynd a chanllawiau newydd mynediad i’r anabl.
Erbyn heddiw mae’r swyddfeydd i gyd yn llawn a’r banc HSBC yn dal i weithredu ar y llawr isaf.
Y Barics, Nantlle (2003)
Prynodd Antur Nantlle y safle hanesyddol hon gan yr Awdurdod Datblygu oedd wedi adnewyddu’r adeiladau i safon uchel. Mae yma chwe uned sydd yn addas ar gyfer busnes a chrefft ac mae Antur Nantlle ar hyn o bryd yn gwneud gwaith ymchwil i sefydlu Canolfan Awyr Agored ar y safle.
Mae’r Antur wedi cydweithio gyda grŵp cymunedol Llys Llywelyn i addasu Uned 2 yn ganolfan gymunedol i drigolion Nantlle. Mae’r Uned ar ei newydd wedd yn fan cyfarfod i gymdeithasau lleol ac yn ddelfrydol ar gyfer gweithgareddau plant, dosbarthiadau ayb.
10 Heol y Dŵr, Penygroes (2004)
Yn 2004 daeth cyfle i Antur Nantlle brynu adeilad yr hen Siop 22, 10 Heol y Dwr gan Awdurdod Datblygu Cymru. Mae siop / uned ar y llawr isaf a thair swyddfa ar y llawr cyntaf. Mae’r adeilad mewn man cyfleus ym mhrif stryd y pentref ac mae Antur Nantlle wedi bod yn falch o’r cyfle i gadw’r adeilad at ddefnydd busnes.
Canolfan Awyr Agored Rhyd Ddu (2015)
Bu'r Antur yn ymchwilio potensial y diwydiant twristiaeth awyr agored ers rhai blynyddoedd, ac er gweithio'n galed ar y cynllun nid oedd adeilad addas yn yr ardal i fod yn ganolbwynt i'r diwydiant. Pan ddaeth y cyfle ar ddechrau 2015 i gydweithio gyda Chyngor Gwynedd i achub dyfodol canolfan Rhyd Ddu, adeilad hanesyddol bwysig i'r ardal gan mai yma ganwyd a magwyd y prifardd T.H. Parry-Williams, aeth yr Antur amdani. Ar droed yr Wyddfa a Chrib Nantlle, mae'r ganolfan mewn lleoliad perffaith ar gyfer amrywiaeth eang o weithgareddau awyr agored. Ein nod yw creu swyddi lleol cynnaladwy, a datblygu elfen iaith, diwylliant a hanesyddol y ganolfan bwysig i greu pecynnau cwbl unigryw.
Mae rhagor o wybodaeth am Ganolfan Awyr Agored Rhyd Ddu ar gael ar www.canolfan-rhyd-ddu.cymru, ble gallwch drefnu dod i aros drwy ein teclyn bwcio ar-lein.
Gerlan, 28 Heol y Dŵr, Penygroes (2015)
Daeth cyfle i'r Antur, drwy Gwmni Adwy, i brynu yr adeilad hwn oedd wedi ei foderneiddio fel rhan o gynllun Ardaloedd y Llechi rhai blynyddoedd yn ôl. Mae'r adeilad yn cynnwys nifer o swyddfeydd a gofod storfa ac ers Gaeaf 2015 mae'r Antur wedi bod yn berchen ar yr adeilad ac yn falch iawn o gael gwasanaethu'r tenantiaid â etifeddwyd gan Gwmni Adwy fel rhan o'r pryniant.
Capel Salem, Talysarn (2015)
Hen gapel wedi ei droi'n 11 o unedau gwaith bychan a phrysur, yn cynnwys maes parcio yw Gweithdai Capel Salem. Yn yr un modd yn union â'r adeilad uchod (Gerlan) daeth cyfle i'r Antur i brynu'r adeilad yma gan Gwmni Adwy ac aeth popeth trwodd yn ystod Gaeaf 2015. Mae'r adeilad yn gartref i nifer o fusnesau gwahanol, ac yn cynnig lle braf iawn i weithio am delerau rhesymol iawn.
Unedau A9-A12, Ystâd Ddiwydiannol Penygroes (2016)
Mae'r Antur yn awyddus i ddiogelu gofod gwaith i fusnesau lleol yn yr ardal a phan ddaeth y cyfle i brynu yr unedau yma ar y Stâd Ddiwydiannol gan Gyngor Gwynedd, aethom ati i drefnu benthyciad i'r pwrpas yma. Mae'r bloc yma yn cynnwys pedair uned ddiwydiannol a gofod parcio i'r tenantiaid ac yn safle hwylus iawn sy'n gartref i bedwar busnes gwahanol.
Mae swyddfa’r Antur wedi ei leoli oddi fewn i Ganolfan Dechnoleg Antur Nantlle yn Heol y Dŵr, Penygroes. O’r fan hon yr ydym yn cynnig nifer o wasanaethau megis defnydd cyfrifiaduron, ystafell hyfforddiant gyfrifiadurol, cyswllt i’r we, llun gopïo, a llawer mwy. Mae’r Ganolfan hefyd yn cynnig gwasanaeth i’r di-waith drwy gynnig defnydd rhad ac am ddim o’r cyfrifiaduron i chwilio’r we am swyddi, paratoi llythyrau a CV’s, ac mae llinell ffon uniongyrchol i’r Canolfan Byd Gwaith wedi ei gosod yn y cyntedd. Byddwn hefyd yn arwain pobl ymlaen at eraill all fod o gymorth iddynt. Mae’r Ganolfan yn ‘fan galw i mewn’ ac yn bwynt gwybodaeth sydd yn ganolog i’r ardal gyfan.
Oddi fewn i’r Ganolfan hefyd mae Llyfrgell Penygroes a Swyddfa Adfywio Cyngor Gwynedd dros ardal Nantlle / Gwyrfai.
Gyda chefnogaeth arian y Loteri Genedlaethol fe weithredodd yr Antur gynllun i hybu gwirfoddolwyr yn yr ardal dros gyfnod o 3 blynedd. Daeth y cynllun hwn a’r cwmni i gyswllt uniongyrchol gyda phob grŵp, cymdeithas, mudiad gwirfoddol ac unigolion oedd yn gwirfoddoli yn yr ardal, a chafodd nifer fawr fudd o’r prosiect.
Mae’r Antur wedi gweithredu fel Corff Atebol i Bartneriaeth Talysarn a Nantlle dan raglen Llywodraeth y Cynulliad - Rhoi Cymunedau’n Gyntaf, ac fel rhan o’u swyddogaeth wedi cymeryd cyfrifoldeb cyflogwr dros holl staff y Bartneriaeth.
Heddiw, mae’r Antur yn cynnig 16 o unedau busnes, 15 o swyddfeydd, 2 siop, iard, ystafell hyfforddiant gyfrifiadurol, ystafell gyfarfod ac un fflat i’w gosod yn yr ardal. Yr ydym yn falch iawn o gael dweud ein bod yn paratoi mannau gwaith i oddeutu 60 o bobl yn Nyffryn Nantlle.
Siop gyda digon o le i storio nwyddau ar osod mewn adeilad masnachol yng nghanol Penygroes. Lleoliad perffaith ar gyfer agor siop yn Nyffryn Nantlle. Telerau rhesymol. CYNNIG ARBENNIG: RHENT AM DDIM AM 2 FIS I FUSNESAU NEWYDD
Lawrlwytho'r ffurflen gais am denantiaeth
Swyddfa braf ar osod mewn adeilad masnachol yng nghanol Penygroes. Lleoliad delfrydol i unrhyw fusnes. Telerau rhesymol. CYNNIG ARBENNIG: RHENT AM DDIM AM 2 FIS I FUSNESAU NEWYDD
Lawrlwytho'r ffurflen gais am denantiaeth
Mae gennym amryw o gyrsiau yn duysgu sgiliau digidol o bob math yn y Ganolfan Dechnoleg ym Mhenygroes.
Dewch draw i ddysgu sgiliau newydd mewn awyrgylch braf gyda chriw hwylus.
Ffoniwch Robat ar 01286 882688 am fanylion pellach.
Dilynwch ni ar Facebook
Hawlfraint © 1991- Cedwir pob hawl. Cydnabyddir pob hawl a nod masnach arall.
Ein swyddfa cofrestredig yw Canolfan Dechnoleg Antur Nantlle, 20 Heol y Dŵr, Penygroes, Caernarfon, Gwynedd, LL54 6LR.
Rydym yn gofrestredig yng Nghymru fel cwmni rhif 2618216, gyda rhif TAW 560036768.
Please login below. You're about to have fun!